VSL Sklep II Kp 42214/2014
Sodna praksa višjih sodišč, 2019-05-16

Vera Vatovec (preds.), Barbara Črešnar Debeljak (poroč.), Janko Marinko

predlog za izločitev izvedenca - predlog za izločitev nedovoljenih dokazov - dopustnost pritožbe - posebna pritožba ni dovoljena

Posebna pritožba zoper sklep, ki se nanaša na predlog za izločitev dokazov in ki je bil izdan med tekom glavne obravnave, ni dovoljena. Prav tako ni dovoljena pritožba zoper odločitev sodišča prve stopnje o izločitvi izvedenca, saj je bil sklep, s katerim je sodišče zahtevo za izločitev zavrnilo, izdan po vložitvi obtožbe.

Pritožba zagovornika obtoženega A. A. se zavrže kot nedovoljena.

1. Z uvodoma navedenim sklepom je Okrožno sodišče v Kranju, pod točko I izreka, zavrnilo predlog obtoženčevega zagovornika za izločitev izvedenca dr. B. B. pod točko II izreka pa je zavrnilo predlog zagovornika, da se iz spisa izloči izvedensko mnenje izvedenca dr. B. B.

2. Zoper sklep se je pritožil obtoženčev zagovornik zaradi bistvene kršitve določb kazenskega postopka. Predlagal je, da pritožbeno sodišče izpodbijani sklep spremeni tako, da iz spisa izloči vso listinsko dokumentacijo v zvezi z izvedenskim mnenjem izvedenca dr. B. B.

4. Po preizkusu razlogov izpodbijanega sklepa v okviru pritožbenih navedb in podatkov kazenskega spisa sodišče druge stopnje ugotavlja, da pritožba zoper sklep ni dovoljena.

5. Pritožnik nima prav, ko navaja, da je zoper uvodoma naveden sklep, s katerim je sodišče prve stopnje zavrnilo predlog za izločitev protipravno pridobljenih dokazov, dopustna pritožba, zato je njegov očitek sodišču, da izpodbijanega sklepa ni opremilo s pravnim poukom o možnosti vložitve pritožbe, neutemeljen.

6. Iz spisa izhaja, da je obtoženčev zagovornik podal predlog za izločitev izvedenskega mnenja iz spisa, pa tudi predlog za izločitev izvedenca, po že opravljenem predobravnavnem naroku in opravljenih dveh narokih za glavno obravnavo. Sodišče prve stopnje je izpodbijani sklep, s katerim je zavrnilo izločitev dokazov iz spisa, izdalo torej na podlagi 340. člena Zakona o kazenskem postopku (ZKP), ki med drugim določa, da pred koncem dokaznega postopka senat izda poseben sklep, če zavrne predlog stranke za izločitev dokazov, ta sklep pa se sme izpodbijati le s pritožbo zoper sodbo. Posebna pritožba zoper sklep, ki se nanaša na predlog za izločitev dokazov in ki je bil izdan med tekom glavne obravnave, torej ni dovoljena. Pritožnik se ob tem neutemeljeno sklicuje na 83. člen ZKP, ki se nanaša na fazo pred glavno obravnavo.

7. Prav tako ni dovoljena pritožba zoper odločitev sodišče prve stopnje v I. točki izreka izpodbijanega sklepa o izločitvi izvedenca. O izločitvi izvedenca v fazi glavne obravnave na podlagi tretjega odstavka 44. člena ZKP odloči senat oziroma predsednik senata. V skladu s četrtim odstavkom 42. člena ZKP, ki se na podlagi prvega odstavka 44. člena ZKP smiselno uporablja tudi za izvedence, se sklep, s katerim se zahteva za izločitev zavrne, lahko izpodbija s posebno pritožbo, če je bil tak sklep izdan po vložitvi obtožbe, pa samo v pritožbi zoper sodbo. V obravnavani zadevi je sodišče prve stopnje izpodbijani sklep, kot že rečeno, izdalo med glavno obravnavo, torej po vložitvi obtožnice. Posledično pritožba zoper prvo točko izreka izpodbijanega sklepa ni dovoljena.

8. Višje sodišče je na podlagi vsega navedenega v skladu s 390. členom ZKP pritožbo obtoženčevega zagovornika zavrglo kot nedovoljeno.

Zakon o kazenskem postopku (1994) - ZKP  - člen 42, 42/4, 44, 44/1, 44/3, 340

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.